ମାର୍ଚ୍ଚ ୨୧ରେ ଶେଷ ହେବ ଜମିରଙ୍କ କାର୍ଯ୍ୟକାଳ\nଭୁବନେଶ୍ୱର,୨। ୨(ବ୍ୟୁରୋ): ରାଜ୍ୟପାଳ ଏସ.ସି. ଜମିରଙ୍କ କାର୍ଯ୍ୟକାଳ ଆସନ୍ତା ମାର୍ଚ୍ଚ ୨୧ ତାରିଖରେ ଶେଷ ହେବ। ସେ ୨୦୧୩ ମାର୍ଚ୍ଚ ୨୧ ତାରିଖରେ ଓଡିଶାର ରାଜ୍ୟପାଳ ଭାବେ ଶପଥ ନେଇଥିଲେ।\nମାର୍ଚ୍ଚ ୨୧ରେ ଶେଷ ହେବ ଜମିରଙ୍କ କାର୍ଯ୍ୟକାଳ February 3rd, 00:04 AM February 3rd, 00:04 AM\nଭୁବନେଶ୍ୱର,୨। ୨(ବ୍ୟୁରୋ): ରାଜ୍ୟପାଳ ଏସ.ସି. ଜମିରଙ୍କ କାର୍ଯ୍ୟକାଳ ଆସନ୍ତା ମାର୍ଚ୍ଚ ୨୧ ତାରିଖରେ ଶେଷ ହେବ। ସେ ୨୦୧୩ ମାର୍ଚ୍ଚ ୨୧ ତାରିଖରେ ଓଡିଶାର ରାଜ୍ୟପାଳ ଭାବେ ଶପଥ ନେଇଥିଲେ। ରାଜ୍ୟପାଳଙ୍କ କାର୍ଯ୍ୟକାଳ ଶେଷ ହୋଇ ଆସୁଥିବାରୁ କେନ୍ଦ୍ର ସ୍ବରାଷ୍ଟ୍ର ମନ୍ତ୍ରଣାଳୟ ପକ୍ଷରୁ ନୂତନ ନିଯୁକ୍ତି ନେଇ ପ୍ରକ୍ରିୟା ମଧ୍ୟ ଆରମ୍ଭ ହୋଇଗଲାଣି। ଏହି ପଦବୀ ପାଇଁ ଅନେକ ଆଶାୟୀ ରହିଛନ୍ତି। ପୂର୍ବତନ କେନ୍ଦ୍ର ମାନବସମ୍ବଳ ବିକାଶ ମନ୍ତ୍ରୀ ମୁରଲୀ ମନୋହର ଯୋଶୀ ଏହି ପଦବୀ ପାଇଁ ଆଗ୍ରହୀ ଥିବା ନେଇ ଚର୍ଚ୍ଚା ହେଉଛି। ଓଡିଶା ସରକାରଙ୍କ ଲବି ଜରିଆରେ କେନ୍ଦ୍ର ନିକଟରେ ନିଜର ପ୍ରସ୍ତାବ ଦେବା ପାଇଁ ଭିତିରି ଯୋଜନା ହେଉଥିବା କୁହାଯାଉଛି। ନିକଟରେ ମହାରାଷ୍ଟ୍ର ଇନ୍ଷ୍ଟିଚ୍ୟୁଟ ଅଫ ଟେକ୍ନୋଲୋଜି(ଏମ୍ଆଇଟି) ପକ୍ଷରୁ ଆୟୋଜିତ ଏକ ସ୍ବତନ୍ତ୍ର ଉତ୍ସବରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଆଦର୍ଶ ମୁଖ୍ୟମନ୍ତ୍ରୀ ପୁରସ୍କାରରେ ସମ୍ମାନିତ କରାଯାଇଥିଲା। ସେହି ଉତ୍ସବରେ ପୂର୍ବତନ ରାଷ୍ଟ୍ରପତି ପ୍ରତିଭା ପାଟିଲଙ୍କ ସମେତ ମୁରଲୀ ମନୋହର ଯୋଶୀ ଉପସ୍ଥିତ ଥିଲେ। କୁହାଯାଉଛି ଯୋଶୀ ରାଜ୍ୟପାଳ ନିଯୁକ୍ତି ନେଇ ମୁଖ୍ୟମନ୍ତ୍ରୀଙ୍କ ସହ କୁଆଡେ ଯୋଗାଯୋଗରେ ରହିଛନ୍ତି। ଅନ୍ୟପକ୍ଷରେ କେନ୍ଦ୍ର ସରକାରଙ୍କ ଶୁଭଦୃଷ୍ଟିରେ ମୁରଲୀ ନ ଥିବାରୁ ରାଜ୍ୟପାଳ କିଏ ନିଯୁକ୍ତି ହେବେ ସେ ନେଇ ଚିତ୍ର ସ୍ପଷ୍ଟ ହୋଇ ନାହିଁ। ରାଜ୍ୟପାଳଙ୍କ କାର୍ଯ୍ୟକାଳ ପୂରଣ ହେବାର ୩ ମାସ ପୂର୍ବରୁ ନୂତନ ରାଜ୍ୟପାଳ ନିଯୁକ୍ତି ହେବା ନେଇ ପ୍ରକ୍ରିୟା ଆରମ୍ଭ ହୋଇଥାଏ। ଆଉ ମାତ୍ର ୨ ମାସ ଥିବାରୁ ନୂତନ ରାଜ୍ୟପାଳଙ୍କ ନାମ ଗୃହ ମନ୍ତ୍ରଣାଳୟ ପକ୍ଷରୁ ଖୁବ୍ ଶୀଘ୍ର ଚୂଡାନ୍ତ ହେବ ବୋଲି ଜଣାପଡିଛି। ନିକଟରେ କେନ୍ଦ୍ର ବଜେଟରେ ରାଜ୍ୟପାଳଙ୍କ ଦରମା ୧ ଲକ୍ଷ ୨୫ ହଜାରରୁ ୩.୫ ଲକ୍ଷକୁ ବୃଦ୍ଧି କରାଯାଇଛି। ଦରମା ବୃଦ୍ଧି ସହିତ ଅନ୍ୟାନ୍ୟ ସୁବିଧା ସୁଯୋଗ ଥିବାରୁ ଏହି ପଦବୀ ପାଇଁ ବହୁ ପୂର୍ବତନ ମନ୍ତ୍ରୀ ଓ ମୁଖ୍ୟମନ୍ତ୍ରୀ ଆଶାୟୀ ଅଛନ୍ତି।
